6 Fa Jesu a ne a le mo lefatsheng, o ne a bontsha dinonofo tse dintsi tse di molemo. Nngwe ya tsone e ne e le lorato lo logolo lo a neng a rata Rraagwe ka lone. O ne a re: “Ke rata Rara.” (Joh. 14:31) Gape o ne a rata batho thata. (Bala Mathaio 22:35-40.) Jesu o ne a le pelonomi, a akanyetsa ba bangwe, a se peloethata e bile a se boikgogomoso. Gape o ne a re: “Tlang mo go nna, lona lotlhe ba lo dirang ka natla le ba lo imelwang, mme ke tla lo lapolosa. Rwalang jokwe ya me mme lo ithute mo go nna, gonne ke bonolo e bile ke boikokobetso mo pelong, mme lo tla bonela meya ya lona tapologo. Gonne jokwe ya me e bopelonomi le morwalo wa me o motlhofo.” (Math. 11:28-30) Batho ba sekadinku ba dingwaga tse di farologaneng, segolobogolo ba ba neng ba imetswe e bile ba gateletswe, ba ne ba gomodiwa thata ke botho jwa ga Jesu jo bo molemo le molaetsa wa gagwe o o kgothatsang.